Josi Benajun

Josi Benajun (angl. Yossi Benayoun, * 5. máj 1980, Dimona) je bývalý  izraelský futbalový reprezentant, ktorý naposledy hral za Bejtar Jerušalajim.

Kariéra 

S futbalom začínal v klube Hapoel Be'er Ševa, ktorý je vzdialený 60 km od jeho rodného mesta. Aby sa mohol zúčastniť zápasov, musel so svojím otcom pravidelne autostopovať, pretože cez víkend nejazdila verejná doprava.

Už od svojho útleho veku bol považovaný za obrovský talent nielen izraelského futbalu. V pätnástich rokoch bol, s celou svojou rodinou, pozvaný na testy do Ajaxu Amsterdam, kde sa stal najlepším strelcom vo svojej vekovej kategórii. Ajax mu preto ponúkol štvorročnú zmluvu, ktorú ale Yossi nepodpísal, pretože jeho rodina sa nedokázala v Amsterdame plnohodnotne usadiť. Benayoun sa tak vrátil do vlasti po ôsmich mesiacoch pobytu. Toto rozhodnutie mu bolo, ako veľkej izraelskej nádeji, v rodnej krajine veľmi vyčítané.

Presadil sa do prvého tímu Hapoel Be'er Ševa v pouhých sedemnástich rokoch. Hoci sa hneď v prvej sezóne blysol pätnástimi gólmi, nedokázal zachrániť Hapoel v najvyššej izraelskej súťaži. Na konci ročníka sa tak sťahoval do oveľa úspešnejšieho Maccabi Haifa. V sezóne 1998/99, kedy Maccabi trénoval aj Dušan Uhrin, doviedol Haifu až do štvrťfinále Pohára víťazov pohárov. V roku 1999 údajne odmietol na príkaz trénera vystriedať, čo však, ruka v ruke so zlými výsledkami, stálo miesto paradoxne vtedajšieho trénera Elihu Cohena. Na jeho miesto nastúpil Avram Grant, ktorý v nasledujúcich dvoch sezónach získal s Maccabi dva tituly, pričom predovšetkým na prvom z nich sa Benayoun podieľal ako kľúčová postava mužstva, keď bol vyhlásený najužitočnejšieho hráča sezóny.

V roku 2002 ho kúpil španielsky tím Racing de Santander. Hoci sa mu osobne v Santanderu relatívne darilo, tím skončil v nasledujúcich troch sezónach La Ligy na 16. mieste - len tesne nad zónou zostupu. Na konci tretej sezóny sa ho preto Racing rozhodol predať. Hlavným záujemcom bolo moskovské CSKA, ktoré ponúkalo za Benayouna 5 miliónov eur. Yossi sa však rozhodol vábeniu odolať, túžil totiž po angažmán v anglickej Premier League. To sa mu nakoniec splnilo, keď ho za 2,5 milióna libier kúpil, vtedy čerstvo prvoligový West Ham.

Pod trénerom Alanom Pardewem sa napevno usadil v základnej jedenástke londýnskeho klubu. V úvodnej sezóne sa navyše West Ham dostal až do finále FA Cupu, kde prehral s FC Liverpool až po penaltovom rozstrele. V ďalšom ročníku sa West Hamu však vôbec nedarilo, tím sa zachránil až v poslednom kole senzačnou výhrou na Old Trafford, keď Benayoun v závere stretnutia vyhlavičkoval z bránky strely Kieran Richardsona a Alana Smitha. Po konci sezóny sa s kladivári dohodol na novej štvorročnej zmluve. Tu už však nepodpísal, pretože za 5 miliónov libier prestúpil do Liverpoolu FC.

V Liverpoole bol spoločne s Ryanom Babelom predstavený 13. júla 2007. Jeho obľúbené číslo 15 bolo vtedy obsadené - obliekal ho Peter Crouch - preto si Yossi vybral jedenástku. Aj v Liverpoole sa presadil do zostavy, vo svojej prvej sezóne odohral celkom 48 zápasov a pripísal si 11 úspešných zásahov. Spočiatku ďalšieho ročníka, kedy už nosil po odchode Crouch číslo 15  sa však už v základnej zostave neobjavoval tak často, to sa zmenilo až po zranení Stevena Gerrarda. Benayoun sa ku koncu sezóny stal strelcom dôležitých gólov pre Liverpool FC. Ten pravdepodobne najcennejšie vsietil hlavičkou v osemfinále Ligy majstrov do siete Realu Madrid, čo zabezpečilo Liverpoolu víťazstvo 1:0 zo Santiago Bernabéu.

V lete roku 2010 prestúpil k úradujúcim majstrom Anglicka Chelsea FC kvôli nezhodám s trénerom Liverpoolu Rafaelom Benítezom. V Chelsea FC dostal dres s číslom 10.

Iné projekty

Zdroj 

Izraelskí futbalisti
Hráči Makabi Chejfa
Hráči West Ham United FC
Hráči Liverpool FC
Hráči Chelsea FC
Hráči FA Premier League